### NN 16/2023 (13.2.2023.), Odluka o naknadi za razvoj trgovačkog društva Komunalac d.o.o., Županja

Komunalac d.o.o. Županja

288

Na temelju članka 52. Zakona o financiranju vodnoga gospodarstva (»Narodne novine« 153/09, 90/11, 56/13, 154/14, 119/15, 120/16, 127/17 i 66/19) i članka 23. Zakona o vodnim uslugama (»Narodne novine« 66/19), Skupština trgovačkog društva Komunalca d.o.o., Županja, Veliki kraj 132, Županja, na sjednici održanoj dana 6. veljače 2023. godine donijela je

ODLUKU

O NAKNADI ZA RAZVOJ

Članak 1.

Na području pružanja vodnih usluga Komunalca d.o.o., Županja (dalje u tekstu: javni isporučitelj vodnih usluga) koje čine područja: Općina Bošnjaci, Općina Gradište i Općina Štitar naplaćuje se naknada za razvoj.

Članak 2.

Obveznik naknade za razvoj je korisnik vodne usluge javne vodoopskrbe i javne odvodnje.

Od obveze plaćanja naknade za razvoj izuzeti su korisnici vodnih usluga u gradu Županji.

Članak 3.

Osnovica naknade za razvoj je kubični metar (m3) isporučene vodne usluge javne vodoopskrbe, odnosno isporučene vodne usluge javne odvodnje.

Članak 4.

Naknada za razvoj uvodi se s dvije sastavnice u zajedničkom i posebnom dijelu te u visinama izraženim u kunama po osnovici iz stavka 3. ove Odluke (kn/m3).

– zajednički dio naknade koji se plaća na uslužnom području, a prihodi od nje koriste se za dijelove sustava javne vodoopskrbe i/ili sustava javne odvodnje koji služe korisnicima vodnih usluga na uslužnom području ili njegovu pretežitom dijelu ili se koriste za dijelove sustava javne vodoopskrbe i/ili sustava javne odvodnje koji služe isključivo korisnicima vodnih usluga na području određene jedinice lokalne samouprave, ako se s njezina područja ne mogu osigurati dostatni prihodi za te namjene

– posebni dio naknade koji se plaća na području jedinice lokalne samouprave, a prihodi od nje koriste se za dijelove sustava javne vodoopskrbe i/ili sustava javne odvodnje koji služe isključivo korisnicima vodnih usluga na području te jedinice lokalne samouprave.

Naknada za razvoj u visinama izraženim u kunama po kubičnom metru (kn/m3) kako slijedi:

|  |  |  |  |  |
| --- | --- | --- | --- | --- |
| R. br. | Jedinica lokalne samouprave | Naknada za razvoj kn/m3 | | |
| Zajednički dio | Posebni dio | Ukupno |
| 1. | Bošnjaci | 0,10 | 0,90 | 1,00 |
| 2. | Gradište | 0,10 | 0,90 | 1,00 |
| 3. | Štitar | 0,10 | 1,40 | 1,50 |

Članak 5.

Naknada za razvoj iz ove Odluke obračunava se putem računa za vodnu uslugu, na kojima se posebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 6.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama za svaku jedinicu lokalne samouprave zasebno.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno Planu investicija na izgradnji vodnih građevina, koji je objavljen na internetskoj stranici, kao i za financiranje otplate zajmova i kredita za gradnju komunalnih vodnih građevina.

Gradnja komunalnih vodnih građevina podrazumijeva sve izdatke koji su nužni da se pripremi, provede i pusti u uporabu projekt gradnje komunalnih vodnih građevina, što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu), izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja ili probnog pogona, troškove pravnih postupaka u vezi s prethodnim poslovima.

Sredstva zajedničkog dijela naknade za razvoj koriste se za financiranje gradnje komunalnih vodnih građevina, rješavanje imovinsko-pravnih odnosa vezanih uz gradnju komunalnih vodnih građevina te financiranje otplate zajmova i kredita danih u svrhu gradnje komunalnih vodnih građevina.

Članak 8.

Nadzor nad obračunom i naplatom naknada za razvoj provodi rukovoditelj službe računovodstva javnog isporučitelja vodnih usluga i svaka jedinica lokalne samouprave za svoje područje.

Javni isporučitelj svakoj jedinici lokalne samouprave dostavlja izvješće o prikupljenim i utrošenim sredstvima naknade za razvoj, godišnje.

Članak 9.

Stupanjem na snagu ove odluke prestaje važiti Odluka o naknadi za razvoj na području grada Županje i općina Bošnjaci, Gradište i Štitar, donesena na Skupštini društva 19. prosinca 2022. godine, objavljena u »Narodnim novinama« 23. prosinca 2022. (»Narodne novine« br. 152/2022).

Članak 10.

Neutrošena sredstva naknade za razvoj prikupljena do stupanja na snagu ove Odluke, utrošiti će se sukladno članku 7. ove Odluke.

Članak 11.

Ova Odluka objavljuje se u »Narodnim novinama« i stupa na snagu 15. veljače 2023. godine.

Broj: 184/23
 Županja, 6. veljače 2023.

Predsjednik Skupštine
 Komunalca d.o.o., Županja
 Damir Juzbašić, dipl. iur., v. r.